OBH 4466/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin
Az eljárás megindulása

A panaszos az Országgyűlési Biztos Hivatala Panaszirodáján személyesen jelent meg. Előadta, hogy felesége 1995. június 9-én eltűnt. Az eltűnés tényét a feleség édesanyja jelentette be a rendőrségen, mivel válófélben voltak. 1996. október 30-án kapott a panaszos halotti anyakönyvi kivonatot. A Pest Megyei Nyugdíjbiztosítási Igazgatóság a fentiek miatt csak 1996. november 13-án benyújtott özvegyi nyugdíj valamint árvaellátás iránti igényére az ellátást csak 6 hónapra visszamenőleg 1996. május 1-től állapította meg. Fellebbezését a kirendeltség vezetője F.157/97, 5-09166/96/13. számú 1997. március 5-én kelt határozatával elutasította. A panaszos azt sérelmezi, hogy a rendőrség eljárása, rajta kívül álló okok miatt érte őt és gyermekét anyagi hátrány.

Alkalmazott jogszabályok

A társadalombiztosításról szóló 1975. évi II. tv. (T.) és a végrehajtására kiadott 89/1990. (V.1.) MT rendelet (R.)

Megállapított tényállás

A kirendeltség F. 157/97. számú 1997. március 5-én kelt határozatának indokolásával egyezően, az igénybejelentő-lap 1996. november 13-án érkezett a kirendeltségre. Az elhunyt elhalálozásának ideje a benyújtott halotti anyakönyvi kivonat szerint 1995. június 20, azonban  a rendőrségi eljárás elhúzódása miatt csak 1996. október 30-án került kiadásra. A kirendeltség az R. akkor hatályos szabályainak megfelelően jogszerűen, az igénybejelentés napját megelőző hatodik hónap első napjától állapította meg.

Az állampolgári jogok országgyűlési biztosa általános helyettese a vizsgálat során megállapította, hogy a Pest Megyei Nyugdíjbiztosítási Igazgatóság Ceglédi kirendeltsége mind első, mind másodfokon jogszerűen járt el, a vizsgálat során alkotmányos jogsérelmet nem állapított meg, a vizsgálatot lezártnak tekinti. 
Azonban az ügy összes körülményeire tekintettel felkéri az Országos Nyugdíjbiztosítási Főigazgatóság Főigazgatóját, szíveskedjék megvizsgálni a méltányosság alkalmazásának lehetőségét.

Budapest, 1998. április "        "

Dr. Polt Péter